KIRJALLINEN KYSYMYS E-0793/02

esittäjä(t): Peter Skinner (PSE), Torben Lund (PSE)ja Helle Thorning-Schmidt (PSE) komissiolle

(21. maaliskuuta 2002)

Aihe: Direktiivin 89/48/ETY noudattaminen ja ulkomaalaisiin kohdistuva syrjintä

Yksi hyvin toimivien sisämarkkinoiden edellytyksistä on se, että muista jäsenvaltioista tulevia työntekijöitä ei syrjitä. Valitettavasti vaikuttaa siltä, että monet jäsenvaltiot eivät vieläkään noudata direktiiviä 89/48/ETY(1). Kyseistä ongelmaa kuvaa hyvin eräs tapaus Isossa-Britanniassa, jossa Britannian psykologien yhdistys BPS (British Psychological Society) kieltäytyy tunnustamasta erään tanskalaisen psykologin (psykologian kandidaatti) yliopistotutkintoa. Kyseistä henkilöä ei tämän vuoksi voida ottaa yhdistyksen jäseneksi ja niinpä hän ei voi harjoittaa ammattiaan Isossa-Britanniassa.

Uskomme, että on syytä kantaa yleisestikin huolta siitä, että ulkomaisia tutkintoja arvioidessaan sekä yksityiset että julkiset laitokset usein eivät anna todistuksille niille oikeutetusti kuuluvaa laillista arvoa. Tämä johtaa siihen, että EU:n kansalaiset eivät voi harjoittaa ammattiaan tasa-arvoisesti.

Edellä mainitussa tapauksessa, joka muistuttaa muita markkinoilla esiintyvän syrjinnän tapauksia, BPS varmistaa omille jäsenilleen epäoikeudenmukaisen suosituimmuusaseman markkinoilla voidessaan valvoa muista jäsenvaltioista saapuvien psykologien markkinoille pääsyä. Lisäksi BPS käsittelee tapauksia niin hitaasti, että useimmat hakijat yleensä luopuvat oikeuksiensa vaatimisesta.

Tässä nimenomaisessa tapauksessa kyseisellä henkilöllä on takanaan lainopillisen neuvonantajan ja Eurojust-verkon tuki. Molemmat katsovat, että BPS ei toimi direktiivin 89/48/ETY mukaisesti.

Tämän vuoksi pyydämme komissiota kertomaan, miten se aikoo huolehtia siitä, että jäsenvaltiot noudattavat direktiiviä 89/48/ETY sekä sen, onko se tietoinen edellä mainitusta tapauksesta tai muista vastaavista tapauksista. Lopuksi pyydämme komissiota erittelemään ne toimet, jotka se aikoo toteuttaa varmistaakseen, että yhdessä EU:n jäsenvaltioissa koulutetut psykologit ja muut korkeasti koulutetut ammatinharjoittajat voivat toimia ammatissaan myös jossakin toisessa jäsenvaltiossa.

(1) EYVL L 19, 24.1.1989, s. 16.

Frederik Bolkesteinin komission puolesta antama vastaus

(23. huhtikuuta 2002)

Arvoisat parlamentin jäsenet esittivät yleisen kysymyksen vähintään kolmivuotisesta ammatillisesta korkeammasta koulutuksesta annettujen tutkintotodistusten tunnustamista koskevasta yleisestä järjestelmästä 21. joulukuuta 1988 annetun neuvoston direktiivin 89/48/ETY soveltamisesta. Komissio haluaa täsmentää, että tämän direktiivin kansalliselle täytäntöönpanolle asetetun määräajan (4. tammikuuta 1991) jälkeen komission tietoon on tullut vain pieni määrä toistuvia direktiivin rikkomistapauksia jäsenvaltioissa. Kun komissio toteaa kansallisen sääntelyn tai hallinnollisen menettelyn olevan direktiivin 89/48/EY vastainen, se käynnistää aina rikkomismenettelyn, jonka tuloksena tarvittaessa päädytään asian saattamiseen tuomioistuimen käsiteltäväksi. Yhteisöjen tuomioistuin on toimivaltainen käsittelemään näitä rikkomistapauksia. Menettely toteutetaan niin nopeasti kuin mahdollista, kuitenkin siten, että rikkomisen aiheena olevat tosiseikat tarkistetaan ja hankitaan kaikki aiheeseen liittyvät tiedot.

Komissiolla ei ole tietoja parlamentin jäsenten mainitsemasta nimenomaisesta tapauksesta, joka koskee direktiivin 89/48/ETY soveltamista ja psykologin ammatin tunnustamisessa toimivaltaista Yhdistyneen kuningaskunnan viranomaista (British Psychological Society, BPS). Komissio pyytääkin parlamentin jäseniä ehdottamaan asianomaiselle henkilölle, että tämä toimittaisi komissiolle tarkempia tietoja tapauksesta. Mikäli komissio toteaa saamiensa tietojen tarkastelun perusteella, että kyseistä direktiiviä on rikottu, se toteuttaa tarvittavat toimenpiteet, joihin kuuluu myös tarvittaessa rikkomismenettelyn käynnistäminen kyseistä jäsenvaltiota vastaan.

Komissio haluaa myös täsmentää, että direktiivin 89/48/ETY soveltamisen ensimmäisinä vuosina komission tietoon tuli useita sellaisia BPS:ään liittyviä tapauksia, joissa muiden jäsenvaltioiden tutkintotodistusten haltijoilla oli ongelmia psykologin tutkinnon tunnustamisessa, mutta sen jälkeen ei ole ilmoitettu uusista tapauksista.